NVG swyg oor Oscar-aanklagteOscar Pistorius Die Nasionale Vervolgingsgesag (NVG) wou Vrydag nie kommentaar lewer oor berigte dat Oscar Pistorius twee nuwe aanklagte in die gesig staar nadat hy glo ‘n vuurwapen op ‘n roekelose manier in ‘n openbare plek gevuur het nie. Medupe Simasiku, woordvoerder van die NVG het in ‘n teksboodskap gesê die inligting is nie deur die NVG vrygestel nie en dat hy nie kommentaar daaroor kan lewer nie. Hy wou ook nie kommentaar lewer op die vraag of hy bewus is van die aanklagte nie. Die nuuskanaal eNCA het op sy webwerf berig dat Pistorius (26) na verwagting Maandag, tydens sy volgende hofverskyning in die Pretoriase landdroshof, twee bykomende klagtes in die gesig sal staar. ENCA berig dat die NVG glo Pistorius se prokureurs in kennis gestel het van die aanklagte. Volgens die berig hou die eerste aanklag verband met ‘n voorval waar Pistorius glo sy vuurwapen uit die sondak van ‘n vriend se motor laat afgaan het toe hulle ná ‘n vakansie huis toe gery het. Die tweede aanklag hou glo verband met ‘n voorval waar Pistorius glo per ongeluk ‘n vriend se vuurwapen in ‘n Johannesburgse restaurant laat afgaan het. Pistorius word van moord met voorbedagte rade aangekla nadat sy vriendin, Reeva Steenkamp, op 14 Februarie in sy huis in Pretoria doodgeskiet is. Tydens ‘n borgverhoor in Februarie het Pistorius se verdedigingspan aangevoer dat Pistorius haar vir ‘n inbreker aangesien het. Die polisie het Dinsdag gesê sy ondersoek na haar afsterwe is afgehandel. Lt.gen. Solomon Makgale, woordvoerder van die polisie, het gesê Pistorius sal Maandag alle aanklagte ontvang en die saak sal dan uitgestel word. “Die aanklaer, in samewerking met die verdediging, sal op ‘n verhoordatum besluit,” het hy gesê. “Die Suid-Afrikaanse Polisiediens (SAPD) se ondersoekspan, onder leiding van lt.gen. Vineshkumar Moonoo, is oortuig dat die beskuldigde op die aanklag moet antwoord gee nadat die span onvermoeid gewerk het om seker te maak dat die ondersoek afgehandel word.” Die ondersoekspan sluit speurders, forensiese-, ballistiese-, en tegnologie-deskundiges en forensiese sielkundiges in.